RÅDETS FORORDNING (EF) Nr. 779/98 af 7. april 1998 om indførsel til Fællesskabet af landbrugsprodukter med oprindelse i Tyrkiet, om ophævelse af forordning (EØF) nr. 4115/86 om ændring af forordning (EF) nr. 3010/95

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 113,

under henvisning til forslag fra Kommissionen, og

ud fra følgende betragtninger:

Ved afgørelse nr. 1/98 truffet af Associeringsrådet EF-Tyrkiet den 25. februar 1998 om handelsordningen for landbrugsprodukter fastsattes præferenceordningen for indførsel til Fællesskabet af landbrugsprodukter med oprindelse i Tyrkiet; der bør fastsættes en bestemmelse, som gør det muligt for Kommissionen at iværksætte de særlige bestemmelser, der er nødvendige for gennemførelsen af denne nye importordning, jf. dog artikel 6 og 7 i Rådets forordning (EF) nr. 1981/94 af 25. juli 1994 om åbning og forvaltning af fællesskabstoldkontingenter for visse varer med oprindelse i Algeriet, Cypern, Egypten, Israel, Jordan, Malta, Marokko, Tunesien, Tyrkiet, Vestbredden og Gazastriben og om retningslinjer for forlængelse og tilpasning af disse toldkontingenter (1);

for produkter, for hvilke en importpris skal overholdes ifølge EF-bestemmelserne, er anvendelsen af præferencetoldordningen betinget af, at denne pris overholdes;

ved forordning (EØF) nr. 4115/86 (2) indførtes på basis af afgørelse nr. 1/80 truffet af Associeringsrådet EF-Tyrkiet ordningen for indførsel i Fællesskabet af landbrugsprodukter med oprindelse i Tyrkiet; ovennævnte afgørelses bestemmelser vedrørende landbruget blev ophævet ved Associeringsrådets afgørelse nr. 1/98; derfor bør forordning (EØF) nr. 4115/86 ophæves;

endvidere bør de toldindrømmelser, der er fastsat i Rådets forordning (EF) nr. 3010/95 af 18. december 1995 om hel eller delvis suspension af toldsatserne for visse varer henhørende under kapitel 1 til 24 og kapitel 27 i den kombinerede nomenklatur og med oprindelse i Malta og Tyrkiet (3), bortfalde for tre produkter med oprindelse i Tyrkiet;

Associeringsrådets afgørelse anvendes fra den 1. januar 1998; på grund af tidspresset er det hensigtsmæssigt, at nærværende forordning træder i kraft dagen efter offentliggørelsen i De Europæiske Fællesskabers Tidende-

UDSTEDT FØLGENDE FORORDNING:

Artikel 1

For de i bilag II til EF-traktaten opregnede produkter med oprindelse i Tyrkiet, som kan indføres i Fællesskabet på de betingelser, der er fastsat i afgørelse nr. 1/98 truffet af Associeringsrådet EF-Tyrkiet, fastsættes gennemførelsesbestemmelserne for importordningen efter proceduren i artikel 38 i Rådets forordning nr. 136/66/EØF af 22. september 1966 om den fælles markedsordning for fedtstoffer (4) eller i givet fald proceduren i de tilsvarende artikler i de andre forordninger om fælles markedsordninger inden for landbruget, jf. dog artikel 6 og 7 i forordning (EF) nr. 1981/94.

Artikel 2

For produkter, for hvilke en importpris skal overholdes ifølge EF-bestemmelserne, er anvendelsen af præferencesatsen betinget af, at denne pris overholdes.

For fiskerivarer, for hvilke der er fastsat en referencepris, er anvendelsen af præferencesatsen betinget af, at denne pris overholdes.

Artikel 3

Forordning (EØF) nr. 4115/86 ophæves.

Artikel 4

Forordning (EF) nr. 3010/95 ændres således:

1) Titlen affattes således:

»Rådets forordning (EF) nr. 3010/95 af 18. december 1995 om hel eller delvis suspension af toldsatserne for visse varer henhørende under kapitel 1 til 24 i den kombinerede nomenklatur og med oprindelse i Malta«.

2) Artikel 1 og 2 affattes således:

»Artikel 1

Indførsel i Fællesskabet af de varer med oprindelse i Malta, der er opregnet i bilaget til denne forordning, pålægges den for hver vare anførte told.

Artikel 2

Ved anvendelsen af denne forordning er oprindelsesbestemmelserne de til enhver tid gældende bestemmelser ved anvendelse af aftalen om oprettelse af en associering mellem Det Europæiske Økonomiske Fællesskab og Malta.«

3) Bilag I vedrørende listen over varer henhørende under kapitel 1 til 24 med oprindelse i Malta betegnes »BILAG«.

4) Bilag II vedrørende listen over varer henhørende under kapitel 1 til 24 med oprindelse i Tyrkiet udgår.

Artikel 5

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Luxembourg, den 7. april 1998.

På Rådets vegne

D. BLUNKETT

Formand

(1) EFT L 199 af 2. 8. 1994, s. 1. Forordningen er senest ændret ved Kommissionens forordning (EF) nr. 1667/97 (EFT L 236 af 27. 8. 1997, s. 3).

(2) EFT L 380 af 31. 12. 1986, s. 16. Forordningen er ændret ved forordning (EF) nr. 1620/97 (EFT L 224 af 14. 8. 1997, s. 1).

(3) EFT L 314 af 28. 12. 1995, s. 1. Forordningen er ændret ved forordning (EF) nr. 540/96 (EFT L 79 af 29. 3. 1996, s. 8).

(4) EFT 172 af 30. 9. 1996, s. 3025/66. Forordningen er senest ændret ved forordning (EF) nr. 1581/96 (EFT L 206 af 16. 8. 1996, s. 11.